Kierch Bauschelt
D'Kierch zu Bauschelt ass eng kathoulesch Kierch déi zur Par Öewersauer Saint-Pirmin, zum Dekanat Norden an zu der Gemeng Bauschelt gehéiert.

D'Kierch ass grad wéi déi vu Baschelt dem Häerz Jesu (Sacré Coeur) geweit.

Se steet zentral an der Uertschaft op der rue du Curé, dem CR310.

Geschicht 
D'Par vu Bauschelt war eng vun den eelsten am Éislek a goung bis op d'Karolengerzäit zeréck. Zur fréierer Par hunn ausser Bauschelt a Baschelt bis d'9. Joerhonnert och nach Harel gehéiert, bis d'11. Joerhonnert och nach Sir, bis d'14. Joerhonnert och nach Tënnen (Tintange, B), bis d'17. Joerhonnert och nach Bärel a bis 1805 och nach Béiwen.

Bis de 7. Mee 2017 war d'Bauschelter Kierch d'Parkierch vun der Par Bauschelt. Zur fréierer Par Bauschelt huet ausser der Parkierch vu Bauschelt och nach d'Filialkierch vu Baschelt gehéiert.

D'Patronatsrecht vun der Abtei St. Hubert iwwer d'Kierch vum hellege Lambertuy zu Builaidas gouf 817 vum Bëschof Walcond vu Léck bestätegt. 1038 ass d'Patronatsrecht un Abtei Stavelot iwwergaang. D'Häre vu Busleyden haten am 15. Joerhonnert d'Patronatsrecht a se hunn, zesumme mat engem Schlass, eng Kapell baue gelooss op där Plaz wou déi haiteg Kierch steet.

Ënner dem Paschtouer Nikolaus Liffrange gouf déi zur Parkierch vergréissert Kapell de 15. Juni 1714 vum Weihbëschof vu Léck, dem Ludwig Franz Rossius von Liboy, konsekréiert. No enger zweeter Vergréisserung gouf d'Kierch am August 1866 vum Bëschof Adames zu Éiere vum Häerz Jesu geweit.

1947 huet d'Kierch eng nei Klack kritt, zur Erënnerung un d'Befreiung vum 27. Dezember 1944 an als Merci datt et bei der Ardennenoffensiv keng Affer ënner der Zivilbevëlkerung gouf.

Den Altor an d'Statuen an der Kierch si vum Jean-Georges Scholtus vu Baaschtnech.

D'Uergel, gebaut am Joer 1900 vun de Bridder Müller vu Reifferscheid, steet zanter Dezember 2001 op der Lëscht vun de Monuments classés.

Paschtéier vu Bauschelt 

 1579: Everhard Wampach
 1636 - 1675: Willibrord Wisenbach
 1676 - 1690: Andreas Hosinger
 1690 - 1740: Nicolaus Liffrange
 1740 - 1767: Ludwig de Machuray
 1768 - 1801: Peter Knepper
 1801 - 1807: J.H. Reding
 1807 - 1809: Corneille Derenbach
 1809 - 1818: Peter Sonntag
 1818 - 1848: Nic. Jos. Heinen
 1848 - 1864: Math. Kuborn
 1864 - 1884: Nicolaus Kneip
 1884 - 1887: Petrus Thill
 1887 - 1906: Petrus Trausch
 1906 - 1915: J. Bonaav. Jentgen
 1915 - 1923: Nicolaus Boss
 1923 - 1931: J.B. Hoffmann
 1931 - 1935: Jos. Sales
 1935 - 1969: Albert Wagner
 1969 - 1971: Roger Kayser
 1971 - 1976: Camille Juncker
 1976 - 1994: Paul Metz
 1995 -: Pierre Remy

Kuckt och 
 Lëscht vu reliéise Gebaier zu Lëtzebuerg
 Lëscht vun de Lëtzebuerger Paren
 Lëscht vun de fréiere Lëtzebuerger Paren

Um Spaweck 

 Websäit vun der Par Öewersauer Saint-Pirmin
 D'Fënstere vun der Kierch vu Bauschelt op der Websäit vun der Stiftung Forschungsstelle Glasmalerei des 20. Jh. e. V. 
 D'Kierch Bauschelt an der Facebookgrupp Patrimoine religieux Luxembourg - Reliéisen Ierwen Lëtzebuerg 

Bauschelt
Gemeng Bauschelt
Bauschelt